རྩོམ་ཡིག་མ་བྲིས་སྔོན་ལ་འཚོ་བའི་གནས་སོ་སོ་དང་བྱ་དངོས་ཀྱི་ཟུར་རེ་རེར་ལྟ་ཞིབ་བྱ་རྒྱུ་ནི་ཧ་ཅང་གལ་འགངས་ཆེ་བའི་དོན་ཞིག་རེད།ཕྲུ་གུ་ཚོའི་རང་ཉིད་ཀྱི་ཉེ་འཁོར་དུ་ཡོད་པའི་མི་སྣར་རྣམ་ཀུན་ནས་འབྲེལ་འདྲིས་ཆེ་ཤོས་དང་ཁོ་ཚོའི་བྱེད་ལུགས་བྱེད་སྟངས་དང་སྐད་ཆ་ཤོད་སྟངས་སོགས་ལ་རྒྱུས་མངའ་ཅུང་ཆེ་བས་དེ་དག་ནས་མགོ་བཙུགས་ཏེ་ཁོ་ཚོའི་ཕྱིའི་རྣམ་པ་དང་བྱེད་ལུགས་སོགས་གང་འདྲ་ཡོད་མེད་འབྲི་རུ་བཅུག་རྒྱུ་ནི་རྩོམ་ཐུང་འབྲི་བའི་སྔོན་འགྲོའི་ཆ་རྐྱེན་ཞིག་རེད།དཔེར་ན།ཁོ་ཚོས་ནམ་རྒྱུན་འབྲེལ་འདྲིས་ཆེ་ཤོས་ནི་རང་ཉིད་ཀྱི་དགེ་རྒན་དང་ཟ་ལུགས་སྡོད་ལུགས་སློབ་མཁན་གྱི་ཕ་མ་གཉིས་ཡིན་པས་ཁོང་ཚོའི་དུས་རྒྱུན་གྱི་བྱེད་ལུགས་བྱེད་སྟངས་དང་།སྐད་ཆ་ཤོད་སྟངས།ཕྱིའི་རྣམ་པ་སོགས་འབྲི་རུ་བཅུག་ན་སློབ་མའི་ལྟ་ཞིབ་ཀྱི་ནུས་པ་སྐྱེད་སྲིང་ཐུབ་པ་མ་ཟད།རྩོམ་འབྲིའི་རྒྱུ་ཆ་གསར་པ་ཡང་མང་དུ་རྙེད་ཐུབ།